Vedtekter offentlige barnehager i Eidskog kommune etter lov om barnehager §8.

Vedtatt i kommunestyret……..

1. EIERFORHOLD OG VIRKEOMRÅDE

Eidskog kommune eier eller leier lokaler for de kommunale barnehagene, og står ansvarlig for driften.

1. FORMÅL:

Barnehagene drives i samsvar med §1 i Lov om barnehager (formål), kommunale vedtak og planer for den enkelte barnehage. Barnehagene følger barnehagelovens bestemmelser og forskrifter og retningslinjer som er fastsatt av kunnskapsdepartementet

«Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.» (§1. Lov om barnehager)

1. KOMMUNAL FORVALTNING:
   1. Videredelegering til kommunalsjef for oppvekst og kultur skjer i h.h.t. kommunelovens § 23 nr. 4.
   2. Formålet med delegering til virksomhetsleder for oppvekst er å oppnå en effektiv organisasjon med rask og effektiv tjenesteyting.
   3. Virksomhetsleder for oppvekst skal gjennom delegeringen gis den myndighet som er nødvendig for å sikre effektiv drift av arbeids- og ansvarsområdet.
   4. Delegeringen omfatter både lover, forskrifter, kommunale vedtekter og annen myndighet rådmannen tillegger den enkelte enhet.
   5. Vedtekter, og endringer av vedtekter, for de kommunale barnehagene vedtas i Kommunestyret. De skal også behandles i Oppvekstutvalget for (OU).

1. OPPTAK:
   1. Eidskog kommune har ett hovedopptak i løpet av barnehageåret, den 1. mars hvert år. Kommunedirektør foretar opptak av barn for samtlige barnehager etter innstilling fra leder i den enkelte enhet. Kommunen har samordnet opptak med private barnehager (jf. bhl. § 17.) Barnehagene har supplerende opptak hele året, der det innvilges plasser ved ledig kapasitet.
   2. Det er 1 måneds skriftlig oppsigelsestid fra 1. i hver måned.

1. RETNINGSLINJER FOR OPPTAK:
   1. Opptakskriterier

Hver søker vurderes individuelt. I tillegg skal det foretas en total vurdering både av barnets situasjon og sammensetting av barnegruppene.

Det gis tilbud om både hele og delte plasser (minimum halv plass). Overføringer mellom barnehagene legges til 1. februar hvert år.

Hovedopptak: 1. mars. All søknadsbehandling foregår digitalt. Søknad på fastsatt webskjema, servicetorget er behjelpelig med å fylle ut nødvendig webskjema.

Dersom barn under 3 år tas inn i søskengrupper, økes barnetallet, barn under 3 år telles som 2 i forhold til plass.

* 1. Rett til barnehageplass:

Bhl § 16: Barn som fyller ett år senest innen utgangen av august det året det søkes om barnehageplass, har etter søknad rett til å få plass i barnehage fra august i samsvar med denne loven med forskrifter. Barnet har rett til plass i barnehage i den kommunen der det er bosatt. Dersom barnet ditt fyllet ett år innen utgangen av august, september, oktober eller november har du rett på plass den måneden barnet ditt fyller 1 år.

Ved ledig kapasitet i løpet av opptaksåret vil det foretas supplerende opptak basert på opptakskriterier. De barna som i løpet av året blir tildelt plass i en barnehage vil beholde denne plassen ut barnehageåret. I helt spesielle tilfeller vil kommunen kunne overføre barn fra en barnehage til en annen.

* 1. Prioritet ved opptak etter barnehageloven § 18:

Barn med nedsatt funksjonsevne har rett til prioritet ved opptak i barnehage. Det skal foretas en sakkyndig vurdering for å vurdere om barnet har nedsatt funksjonsevne. Barn som det er fattet vedtak om etter barnevernloven §§ 4-12 og 4-4 annet og fjerde ledd, har rett til prioritet ved opptak i barnehage. Kommunen har ansvaret for at barn med rett til prioritet får plass i barnehage.

* 1. Barn som tas inn i barnehagen er sikret plass fram til barnet begynner i grunnskolen.

* 1. Barn skal som hovedregel bo i kommunen når det begynner i barnehagen.

Følgende barn har fortrinnsrett ved opptak (prioritert rekkefølge):

* + 1. Barn med nedsatt funksjonsevne som er tatt opp ved prioritering etter barnehageloven § 18 andre ledd. (barnevernsloven § 4-12 og 4-4 andre og fjerde ledd.)
    2. Barn med nedsatt funksjonsevne som er tatt opp ordinært, dvs ikke etter barnehageloven § 18 andre ledd.
    3. Barn med særlige behov, dvs barn som ikke kommer inn under a) og b)
    4. Barn med søsken som allerede har plass i barnehagene i Eidskog.
    5. Barn med minoritetsspråklig bakgrunn.
    6. Førskolebarn.
    7. Barn av eneforsørgere.
    8. Etter at disse opptakskriteriene er foretatt benyttes trekning av barnehagesøkere.

1. TAP AV RETTIGHETER:

I følgende tilfeller kan barnet miste rett til plass etter vedtak av Kommunedirektøren, med klagemuligheter til kommunens klagenemnd:

6.1 Ved flytting til en annen kommune/land.

1. Foreldreråd og samarbeidsutvalg:

For å sikre samarbeidet med barnas hjem, skal alle barnehager ha et foreldreråd og samarbeidsutvalg jf. §4 i lov om barnehager.

Foreldrerådet består av foreldrene til alle barna. Foreldrerådet skal fremme foreldrenes fellesinteresser og bidra til at samarbeidet mellom barnehagen og foreldregruppen skaper et godt barnehagemiljø. Er det i forskrift etter § 20 satt en maksimalgrense for foreldrebetaling, kan bare foreldrerådet samtykke til foreldrebetaling utover dette. Foreldrerådet velger hvert år et arbeidsutvalg (FAU), som representerer foreldrerådet i samarbeidet med barnehageeier.

Samarbeidsutvalget skal være et rådgivende, kontaktskapende og samordnende organ. Samarbeidsutvalget består av foreldre og ansatte i barnehagen, slik at hver gruppe er likt representert. Barnehagens eier kan delta etter eget ønske, men ikke med flere representanter enn hver av de andre gruppene.

Barnehageeieren skal sørge for at saker av viktighet forelegges foreldrerådet og samarbeidsutvalget.

1. ÅPNINGSTID – OPPHOLDSTID:
   1. Barnehageåret starter 15. august og varer til 14.august neste år. Skolestartere begynner på SFO 01.08.
   2. Barnehagenes åpningstider skal ligge innenfor en fast ramme mellom kl. 06.45 – 17.00.

Barnehagen har stengt uke 29 og 30. I feriene kan tilbudet samordnes barnehagene imellom.

* 1. Barnehagene skal holdes stengt alle helge- og høytidsdager, lørdager, nyttårs- og julaften, samt fra kl 12.00 onsdag før skjærtorsdag.
  2. Barnehagene har 5 planleggingsdager i løpet av barnehageåret. Leder for enheten bestemmer tidspunkter for når disse skal avvikles. Foreldrene varsles ved barnehageårets oppstart.
  3. I forbindelse med jul- og påskeuka: se pkt. 11.
  4. Leder for enheten sørger for at foreldrene minst 4 uker før melder fra i hvilken utstrekning de ønsker å bruke barnehageplassen i jule- og påskeuka. Barnehagen er stengt i uke 29 og 30 og fristen for å melde ifra om sommerferie er 1.5. Barnehagen har redusert drift i disse periodene. Skotterud og Magnor er «samlebarnehage» annethvert år.

1. BETALING:
   1. Regulering av satsene skjer i januar måned, etter vedtak i Kommunestyret. Som hovedregel skal alle betale for hele barnehageåret,

Barnehageåret starter 15.august hvert år. Takker du ja til barnehageplass, vil du bli fakturert for 11 måneder i året, juli måned er betalingsfri.

* 1. For halv plass er betalingen 60 % av satsene for hel plass.

Søskenmoderasjon gis med 30 % reduksjon for 2. barn, og 50 % reduksjon for 3. barn.

* 1. Det gis refusjon i foreldrebetalingen etter søknad fra 3.uke når sykefraværet sammenhengende varer lengre en 2 uker. Fraværet må dokumenteres med legeerklæring om at barnet selv er sykt, og at familien har fått økte utgifter til barnepass.
  2. Søknader om redusert betaling for barnehageplass sendes barnehagemyndighet til vurdering og vedtak.
  3. Det kan søkes om redusert foreldrebetaling på økonomisk grunnlag etter kriterier fastsatt av Utdanningsdepartementet. Søknad sendes elektronisk.

1. MAT:

Under barnas opphold i barnehagene serveres det frokost, lunsj og ettermiddagsmat hver dag. Til lunsj serveres to/ tre varme måltider i uka.

Kostholdet skal være i samsvar med Helsedirektoratets retningslinjer for mat og måltider i barnehagen.

1. FERIE:

Alle barn skal ha 5 ukers ferie i løpet av barnehageåret, hvorav minst 3 uker sammenhengende. Sommerferien (3 uker sammenhengende) skal avvikles i perioden 15.06.– 14.08. Jule- og påskeferie en ferieuke. Barnehagens fem planleggingsdager regnes som en ferieuke. Sykefravær eller sykehusopphold regnes ikke som ferie. Avtale om barnas sommerferie meldes inn senest 1. mai. Barnehagen er stengt uke 29 og 30.

1. FORSIKRING:

Barna er forsikret på vei til og fra barnehagen, i barnehagen og på turer i barnehagens regi.

1. AREALUTNYTTING:

Eidskogs norm for areal settes til minimum 4 kvadratmeter netto leke- og oppholdsareal innendørs pr. barn ved heldagsopphold for barn over 3 år. Netto uteområde bør være minimum seks ganger innearealet. Dette må vurderes særskilt ved hver barnehage. For barn under 3 år beregnes minimum 5 1/3 kvadratmeter netto leke og oppholdsareal.